Rooimiere vra ondersoek na Psira oor ‘ongerymdhede’ | Netwerk24
Deur Isabel Venter 26 Oktober 2019 07:59
Die Rooimiere wil hê dat die polisie die Reguleringsowerheid vir die Private Veiligheidsbedryf (Psira) ondersoek.
Dit kom nadat die Rooimiere vroeër vanjaar van onbehoorlike gedrag tydens uitsettings beskuldig is en Psira sy registrasie in Junie opgeskort het.
Johan Bosch, eienaar van die Rooimiere, beweer daar was baie ongerymdhede wat betref die skorsing en daarom is ’n klag van diefstal by die polisie ingedien.
Die Rooimiere se pligte is dié week hervat en onwettige besetters is ontruim nadat die hooggeregshof in Pretoria beveel het dat sy skorsing opgehef word.
Oupa Mamabolo, Psira-woordvoerder, het Vrydag ontken dat daar ongerymdhede is en versoek dat die saak verder met die polisie opgeneem word.
Brig. Mathapelo Peters, provinsiale polisiewoordvoerder, het die klag bevestig, maar wou in die lig van die ondersoek nie verdere besonderhede verskaf nie.